Argentiina filmilavastaja Esteban Sapiri teine mängufilm ANTENN on segu Fritz Langi "Metropolisest" ja Terry Gilliami filmist "Brazil", seda nii sisult kui stilistikalt.  Filmi tegevus toimub muinasjutulises linnas, mille elu möödub vaikuses,  sest selle elanikelt on võetud nende hääled. Linna valitseb ainsa meediakanali omanik hr. TV kelle käsutuses on ainus kõneleda oskav linnakodanik - lauljanna nimega Hääl. Kuid hr. TV plaanid erakordse artistiga on palju grandioossemad ja õelamad kui vaid ühe linna kontrollimine.  ANTENN on tabav allegooria totalitaarsest ühiskonnast ja sõnavabadusest, mis on oma stiili võtnud kahekümnendate aastate Saksa ekspressionistlikest filmidest. Must-valget värelevat pilti ja muid filmikunsti esimesse  poolsajandisse kuuluvaid pildilisi tunnuseid ei võeta kui midagi taunitavat vaid stilistilist eesmärki.